ઇન્ડિયન…? કાશ્મીર…? અમિતાભ બચ્ચન…? એવા સ્થાનિકોના મીઠા પ્રશ્નો, આપણી સાથે સેલ્ફી પડાવવાની તેમની હોંશ, નિષ્કપટ વર્તન અને સાવ અજાણ્યો દેશ છતાં ઘડીકવાર માટે પણ ભય વર્તાય નહીં એવું વાતાવરણ… ઉઝબેકિસ્તાનને આઝાદી મળ્યે પા દાયકો થયો. રશિયન રાજ અને આઝાદી પછી પ્રગતિ માટે જારી લગાતાર પ્રયાસોના સમન્વયથી ત્યાં જૂની-નવી સંસ્કૃતિનનો સરસ સંગમ જોવા મળે છે. વિકસિત દેશો જેવી સગવડો છતાં ગગનચુંબી ઇમારતો નથી એટલે જ્યાં નજર પડે ત્યાં મોકળું આકાશ આંખમાં ભરાવા જાણે સામું દોડતું આવતું હોય એમ લાગે. સખ્ખત ગરમી, સુપર ઠંડી અને બરફના કરાથી છવાઈ જતી મોસમ… બધું આ દેશને પ્રાપ્ત થયું છે. અમે જોકે બરફના કરાનો આનંદ નથી માણ્યો કેમ કે એનો સમય થયો નહોતો. છતાં, બપોરે ઉકળાટ અને રાતે સોયની જેમ ભોંકાતો ટીખળી પવન, બેઉનો આનંદ ઓછો નહોતો.